  Виталий Пронин «Газетлэн 25-тӥ январе потэм номераз гожтэмын, Быдӟым ожын быремъёслэн ӵыжы-выжыоссылы квартира сётӥське шуыса. Мынам братэ Алексей Николаевич Малых ышиз-быриз войнаын. Ми ӧм тодылэ кытын быремзэ. 1966-тӥ арын следопытъёс Житомирысь ватэм интызэ шедьтӥллям. Киямы нокыӵе документъёсмы но ӧвӧл братэлэн быремез пумысен.Мыным сизьымдонлэсь ятыр ни, кышное кыкетӥ группаен инвалид. Тодэммы потэ, милемлы кыӵе ке юрттэт луоз-а войнаын бырем братэ понна?» Геннадий Малых. Эгра ёросысь Ляльшур гурт.Быдӟым ожысь ветеранъёслы, бырыны шедем яке улонысь кошкем инвалидъёслэн, ветеранъёслэн ӵыжы-выжыоссылы улон югдурзэс тупатонъя федерал бюджетысь висьяське коньдонэн юрттэт, улон инты куронъёсъя ярантэмен лыдямын ке. Солэн быдӟалаез 1 миллион 300 сюрс манет.Быдӟым ожысь ветеранъёслы таӵе юрттэт висъяське Россия Федерациысь Президентлэн 2008-тӥ арын 7-тӥ мае кутэм указэзъя. Соя 2009-тӥ арын 21-тӥ декабре «Ветеранъёс сярысь» законэ воштонъёс пыртон сярысь 327 номеро федерал закон кутэмын. Отын пуктэмын, Быдӟым ожысь ветеранъёслэсь улон югдурзэс умоятоно куриськон ар шоры учкытэк.Удмурт Республикаысь Лэсьтӥськонъя но улон политикая министерсволэн ивортонъёсызъя, куинь ар ӵоже улон югдурзэс умоятэмын Быдӟым ожысь 2 сюрс 400 пала ветеранъёслэсь.Кинъёс пыро юрттэтлы кулэяськись ветеранъёс пӧлы? «Ветеранъёс сярысь» 2005-тӥ арын 12-тӥ январе кутэм 5 номеро федерал законъя Быдӟым ожысь ветеранъёс пӧлы пыро:- Быдӟым ожысь инвалидъёс;- Быдӟым оже пыриськемъёс;- 1941-тӥ арын 22-тӥ июньысен 1945-тӥ арын 3-тӥ сентябрёзь ожмаськонэ пыриськымтэ пӧртэм воинской частьёсын, учреждениосын, дышетон заведениосын военной службазэс куать толэзьлэсь ятырзэ ортчем военнослужащийёс. Та вакытэ ик СССР-лэн орденъёсыныз но медальёсыныз пусъем военнослужащийёс;- «Ленинградысь блокадаез ортчем мурт» знакен пусъемъёс;- фронтлы матысь интыосты, базаосты, аэродромъёсты, чугун сюресъёсты но автомобиль сюресъёсты, портъёсты утисьёс, соосты лэсьтон ужъёсы пыриськемъёс;- Быдӟым ожысь инвалидъёслэн, ветеранъёслэн ӵыжы-выжыоссы, противовоздушной оборонная командаысь быремъёслэн ӵыжы-выжыоссы, Ленинградысь госпитальёсын но больницаосын бырем ужасьёслэн ӵыжы-выжыоссы.Улон югдурзэс федерал бюджет чотын умоятыны быгатӥсь ӵыжы-выжыос пӧлы пыро:- бырыны шедем яке улонысь кошкем Быдӟым ожысь ветеранлэн семьяысьтыз ужаны быгатӥсьтэм муртъёс, Россия федерациысь пенсиосъя законодательствоя басьто ке сюдӥсьсэс ыштэм понна пенсия;- бырыны шедем яке улонысь кошкем Быдӟым ожысь ветеранъёъёслэн анай-атайёссы;- бырыны шедем яке улонысь кошкем Быдӟым ожысь ветеранъёслэн палкышнооссы, кыкетӥтзэ кузпалъяськымтэ - гожтӥськымтэ ке.Улон югдурез федерал бюджет чоты умоятон пумысен валэктонъёсты шедьтыны быгатоды Лэсьтӥськонъя но улон политикая министерсволэн сайтысьтыз.  Лия Малых  Теги: Быдымож ветеран квартира  